Imtella' April 28, 2021 - Aġġornata 28 Ta' April, 2021 6:17pm Rapport: Maria Muscat L-uffiċċju nazzjonali tal-verifika qal li wara li eżamina l-kuntratti relatati mal-estensjoni ġdida ta' San Vincenz de Paul b'valur ta' aktar minn €274 miljun, ikkonkluda li saru xi irregolaritajiet fil-proċess tal-akkwist u ma nkisbitx l-approvazzjoni meħtieġa mill-Ministeru, bil-konsegwenza li l-kuntratt jista' jkun invalidu. L-uffiċċju qal li huwa ta' tħassib il-fatt li l-partijiet involuti aċċettaw l-offerta tal-Konsorzju JCL u MHC u tawh l-immaniġġjar tal-blokok ġodda mingħajr l-għarbiel xieraq. L-analiżi tal-kuntratti relatati mal-estensjoni tal-4 blokok fir-residenza tal-anzjani ta' San Vinċenz de Paule li saret mill-uffiċċju nazzjonali tal-verifika, l-NAO, saret wara talba mill-Kumitat tal-Kontijiet Pubbliċi. Fir-rapport tiegħu, l-NAO innota xi irregolaritajiet fil-proċess ta' akkwist, bl-aktar serji jsemmi l-investiment addizzjonali, il-bażi legali tal-proċedura negozjata, in-nuqqas ta' awtorizzazzjoni matul il-proċess, kif ukoll tħassib dwar in-nuqqas ta' valur għall-flus f'dan l-akkwist. L-NAO wera tħassib serju għall-fatt li wara li f'Novembru tal-2017 ġie konkluż il-kuntratt ta' €274 miljun għall-bini ta' 4 blokok, il-bini tagħhom kien marbut ma' investiment addizzjonali, stmat li jiswa €29 miljun, li l-Konsorzju kellu jipprovdi mingħajr spejjeż għal San Vinċenz de Paul. L-awditur ġenerali fir-rapport spjega li dan sar f'sejħa għall-offerti separata għal servizzi komprensivi, li kienet tinkludi l-provvista tal-ikel u l-bini ta' kċina. Il-kuntratt relatat ma' din is-sejħa għall-offerti, li sar ukoll fl-14 ta' Novembru 2017, kellu valur ta' €57 miljun. Fuq dan il-ftehim, l-uffiċċju tal-verifika nnota li l-kunċett ta' investiment addizzjonali, mingħajr ebda spiża għall-awtorità kif applikat f'dan il-każ, huwa falz, għax fi tranżazzjoni ta' valur sinifikanti b'interessi kummerċjali, xejn ma jiġi b'xejn. Qal li dawk li offrew is-servizz setgħu jirkupraw l-investiment addizzjonali billi jinkludu din l-ispiża fil-prezz għall-provvista ta' ikliet jew permezz ta' ftehim ieħor relatat. L-NAO qal li l-ikbar tħassib huwa li l-bażi li ngħatat bħala ġustifikazzjoni li tawtorizza l-proċedura negozjata kienet bi ksur ta' ċerti provedimenti leġislattivi, u b'hekk possibbilment tinvalida l-akkwist. L-uffiċċju nnota wkoll li kienet nieqsa b'mod ċar kull awtorizzazzjoni politika li tapprova l-impenn tal-Gvern għal proġett ta' aktar minn €274 miljun u li daħal għalih b'mod dirett mal-Konsorzju JCL u MHC. Il-ftehim għall-immaniġġjar tal-blokok addizzjonali ma nġiebx għall-attenzjoni tal-Kabinett minkejja l-importanza nazzjonali tal-proġett. Fir-rapport tal-awditur ġie nnutat ukoll li ma saret l-ebda analiżi dwar il-prezz li l-Gvern kien qiegħed iħallas għal residenti dipendenti fi djar oħra tal-kura għall-anzjani, liema rata kienet ferm inqas minn dik mitluba mill-Konsorzju, dik ta' madwar €99 kuljum għal kull resident għal kull sodda okkupata; filwaqt li f'Novembru 2020, mat-trasferiment tal-blokok lill-San Vincenz de Paule, ir-rata mitluba mill-Konsorzju kienet ta' madwar €118. L-NAO qal li din id-differenza fil-ħlas tqajjem dubji dwar jekk il-valur għall-flus kienx assigurat.